摩登如來神掌

《摩登如來神掌》係一套於1990年7月21號上映嘅港產片，呢套電影為香港邵氏電影系列出品嘅漫畫式幻想武俠片，由黃泰來執導、王晶編劇，劉德華、陳百祥、王祖賢、梅小惠、元華等領銜主演，上映日數為22日，總共收咗一千一百一十六萬幾港紙票房排名第34位。其片名中嘅「如來神掌」實係一種虛構武功。

劇情大綱
廣告公司職員武德輝同好友厲遲往中國大陸出差，期間厲遲欲走私出土文物；冇幾耐被公安追捕而誤入某山洞，雖然為毒蛇所噬，但係因為喺大俠龍劍飛身上尋得大還丹，解毒之餘更得到十幾二十年內功修為，且意外救得冰封八百年嘅元朝雲蘿公主及其婢女小蠻，同時讓二百年前天下第一邪派高手天殘逃脫而出。

對百年前事抱持懷疑態度嘅武德輝同厲遲，將雲蘿公主二人帶返香港；冇諗到雲蘿聰明無比，迅速適應香港現代生活並成為時代女性。一方面，為對付天殘，雲蘿幫助武德輝學成「如來神掌」，厲遲則因資質較差，僅練成「七旋斬」；天殘到嚟，未練成第九式「萬佛朝宗」嘅武德輝不敵，並且被迫食下天蠶蟲，只要天殘拍擊佢腰上嘅鼓，食下天蠶蟲嘅人就會感到非常痛楚。

第二日天殘喺銀行拆去提款機嚟盜取錢財，而武德輝同厲遲喺天殘嘅威脅下到老闆嘅居所並捉捕老闆一家，就連一眾警員出動亦不敵天殘，後嚟被雲蘿用計將佢哋救出，武德輝逃走時被天殘打至重傷。幸得走到香港嘅「特異功能表演團」團長嚴真為其療傷，更傳授佢吸收天地能量術；幾日之後，武德輝發揮「萬佛朝宗」之威力，廢去天殘武功，成為真正大俠。

人物角色

主題曲
 【國語】〈英雄出少年〉
主唱：黃霑
作曲：盧冠廷
作詞：黃霑

【粵語】〈武林至尊〉
主唱：劉德華
作曲：盧冠廷
作詞：黎彼得

本片主題曲由寶藝聲唱片供應

Hong Kong Cinemagic網站上面《摩登如來神掌》嘅資料

1990年電影
港產片
喜劇片
武俠片
粵語電影